હરિભાઈ ચૌધરીએ આ સવાલના જવાબમાં હિન્દુ સંસ્કૃતિની પારાયણ માંડીને જાહેર કરેલું કે મોદી સરકાર મેરિટલ રેપને અપરાધ ગણીને કાયદો બદલવા માગતી નથી કેમ કે આપણી સંસ્કૃતિમાં લગ્ન પવિત્ર મનાય છે ને તેના કારણે દુનિયાભરમાં જે ધારાધોરણ લાગુ પડતાં હોય એ ભારતમાં લાગુ ના પાડી શકાય. ચૌધરીએ પાછું એવું જ્ઞાન પિરસ્યું કે નિરક્ષરતા અને શિક્ષણનો અભાવ, ગરીબી, સામાજિક રિવાજો, ધાર્મિક માન્યતાઓ તથા સમાજની માનસિકતાના કારણે ભારતમાં મેરિટલ રેપને સજાપાત્ર અપરાધ ગણી શકાય એમ નથી. હરિભાઈએ મેરિટલ રેપને બળાત્કાર નહીં ગણવા માટે જે કારણો આપ્યાં તે ગધેડાને પણ તાવ આવી જાય એવાં હતાં. લગ્ન પવિત્ર બંધન છે તેની સામે કોઈને કશો વાંધો નથી પણ લગ્ન પવિત્ર બંધન છે એટલે પુરૂષને પત્ની પર બળાત્કાર કરવાનો હક ના મળી જાય. એ જ રીતે સાક્ષરતા ઓછી હોય કે નિરક્ષરતા હોય એટલે પણ પતિને પત્ની પર બળાત્કાર કરવાનો અધિકાર ના મળે. સામાજિક માનસિકતાની વાત કરી એ સમજી શકાય પણ ધાર્મિક માન્યતાઓને આ મુદ્દા સાથે કંઈ લેવાદેવા નથી.